Vista la Resolució CLT/2818/2015, de 26 de novembre, per la qual es dona publicitat a l'Acord del Consell d'Administració de l'Institut Català de les Empreses Culturals, pel qual s'aproven les bases generals reguladores dels procediments per a la concessió d'ajuts en règim de concurrència, bases que han estat modificades per l'Acord del Consell d'Administració de l'Institut Català de les Empreses Culturals de 20 de juliol de 2016, publicat mitjançant la Resolució CLT/1816/2016, de 21 de juliol;
Vist l'annex 4 de la Resolució CLT/2930/2014, de 18 de desembre, per la qual es dona publicitat a l'Acord del Consell d'Administració de l'Institut Català de les Empreses Culturals, pel qual s'aproven les bases específiques que han de regir la concessió de subvencions del sector del llibre, que conté les bases específiques que han de regir la concessió de subvencions per a la modernització de les llibreries;
Vista la Resolució CLT/2620/2015, de 9 de novembre, per la qual es dona publicitat a l'Acord del Consell d'Administració de l'Institut Català de les Empreses Culturals, de modificació de les bases específiques que han de regir la concessió de subvencions del sector del llibre;
Vista la Resolució CLT/3065/2016, d'1 de desembre, per la qual es dona publicitat a l'Acord del Consell d'Administració de l'Institut Català de les Empreses Culturals, de tercera modificació de les bases específiques que han de regir la concessió de subvencions del sector del llibre.
D'acord amb el que estableixen l'article 92.4 del Text refós de la Llei de finances públiques de Catalunya, aprovat mitjançant el Decret legislatiu 3/2002, de 24 de desembre, i l'article 6.3.a) de la Llei 20/2000, de 29 de desembre, de creació de l'Institut Català de les Empreses Culturals,
—1 Obrir la convocatòria per a la concessió de subvencions, en règim de concurrència no competitiva, per a la modernització de les llibreries.
—2 Les subvencions que preveu aquesta convocatòria es regeixen per:
a) Les bases generals reguladores dels procediments per a la concessió d'ajuts en règim de concurrència, publicades mitjançant la Resolució CLT/2818/2015, de 26 de novembre (DOGC núm. 7014, de 9.12.2015), modificades mitjançant la Resolució CLT/1816/2016, de 21 de juliol (DOGC núm. 7170, de 26.7.2016).
b) Les bases específiques de l'annex 4 de l'Acord del Consell d'Administració de l'ICEC de 17 de desembre de 2014, publicat mitjançant la Resolució CLT/2930/2014, de 18 de desembre (DOGC núm. 6782, de 5.1.2015), modificades mitjançant la Resolució CLT/2620/2015, de 9 de novembre (DOGC núm. 7000, de 18.11.2015), i la Resolució CLT/3065/2016, d'1 de desembre (DOGC núm. 7290, de 19.1.2017).
—3 Les sol·licituds de subvencions i d'altres tràmits associats al procediment de concessió, justificació, modificació i revocació d'aquestes subvencions s'han d'efectuar i trametre per mitjans telemàtics, d'acord amb l'Ordre CLT/4/2013, de 2 de gener, per la qual s'aprova la tramitació telemàtica obligatòria dels procediments de concessió, justificació, modificació i revocació d'ajuts de concurrència pública (DOGC núm. 6297 de 21.1.2013), a través del portal gencat.cat: Informació, tràmits i serveis de la Generalitat de Catalunya [URL].
El formulari normalitzat de sol·licitud i els formularis del projecte d'activitat o actuació i el del pressupost complet i detallat es poden obtenir a la finestreta única de subvencions [URL].
—4 La dotació màxima de les subvencions previstes en aquesta convocatòria és de 300.000,00 euros, dels quals 21.780,00 aniran amb càrrec a la partida 470.0001, i 278.220,00 euros amb càrrec a la partida 770.0001 del pressupost de l'Institut Català de les Empreses Culturals per a l'exercici 2017.
En cas que es produeixin romanents en les dotacions esmentades d'aquesta convocatòria, l'import corresponent es pot aplicar a l'altra dotació pressupostària en funció de les sol·licituds admeses.
La dotació màxima es pot ampliar en funció de les sol·licituds rebudes i de la disponibilitat pressupostària.
—5 El termini per presentar sol·licituds és de l'1 al 21 de març de 2017, ambdós inclosos.
—6 L'òrgan instructor és l'Àrea del Llibre de l'Institut Català de les Empreses Culturals.
La persona titular de la direcció de l'Institut elabora la proposta de resolució provisional i l'eleva a la persona titular de la Presidència del Consell d'Administració de l'Institut Català de les Empreses Culturals.
La persona titular de la direcció de l'Institut elabora la proposta de resolució definitiva, en vista de la proposta provisional, dels documents presentats i de les comprovacions d'ofici fetes d'acord amb la base general 11, i l'eleva a la persona titular de la Presidència del Consell d'Administració de l'Institut Català de les Empreses Culturals.
Prèviament a la concessió dels ajuts, la persona titular de la direcció de l'Institut Català de les Empreses Culturals resol sobre la inadmissió o el desistiment de les sol·licituds.
Correspon a la persona titular de la Presidència del Consell d'Administració de l'Institut Català de les Empreses Culturals resoldre sobre la concessió o denegació de les subvencions, a través d'una resolució que s'ha de dictar i publicar en el termini màxim de cinc mesos a comptar de l'endemà de la data de publicació de la convocatòria.
Les propostes provisionals de concessió i les resolucions de les subvencions es publiquen al Tauler electrònic de l'Administració de la Generalitat de Catalunya [URL], sens perjudici que es puguin utilitzar addicionalment altres mitjans electrònics.
En la publicació de la resolució ha de constar que aquesta no exhaureix la via administrativa i que es pot interposar un recurs d'alçada davant la persona titular del Departament de Cultura en el termini d'un mes.
Transcorregut el termini màxim de cinc mesos sense que s'hagi dictat i publicat l'acord, les persones sol·licitants poden entendre desestimades les seves sol·licituds per silenci administratiu.
—7 Contra aquesta Resolució, que no exhaureix la via administrativa, es pot interposar un recurs d'alçada davant la persona titular del Departament de Cultura en el termini d'un mes a partir de la publicació al Diari Oficial de la Generalitat de Catalunya.
Barcelona, 14 de febrer de 2017